เอสเอ็มอีแห่ประกันค่าเงินบาท
ทหารไทยเผยเอสเอ็มอีแห่ทำประกันค่าเงินเพิ่ม 20-30% โดยเฉพาะกลุ่มผู้นำเข้า
18 ส.ค. 2558

ทหารไทยเผยเอสเอ็มอีแห่ทำประกันค่าเงินเพิ่ม 20-30% โดยเฉพาะกลุ่มผู้นำเข้า
นายไตรรงค์ บุตรากาศ ประธานเจ้าหน้าที่บริหารลูกค้าเอสเอ็มอี ธนาคารทหารไทย เปิดเผยว่า ตั้งแต่เงินบาทเริ่มอ่อนค่าต่อเนื่อง ได้มีผู้ประกอบการธุรกิจขนาดกลางและขนาดย่อม (เอสเอ็มอี) ภาคการค้าระหว่างประเทศ ซื้อประกันความเสี่ยงค่าเงินเพิ่มขึ้น 20-30% ประกอบกับค่าเงินบาทยังถูกกดดันจากการอ่อนค่าของเงินหยวนและธนาคารกลางสหรัฐเตรียมปรับขึ้นดอกเบี้ยช่วงปลายปี การประกันความเสี่ยงจึงจำเป็นมากขึ้น โดยเฉพาะผู้นำเข้าที่ต้องการล็อกต้นทุนสินค้า เฉลี่ยแล้วผู้นำเข้าจะประกันความเสี่ยงในระยะสั้น 3-6 เดือน เพราะหากนานกว่านั้นจะเสียค่าใช้จ่ายแพง
สำหรับผู้ส่งออกมีการทำประกันความเสี่ยงลดลง เพื่อเปิดโอกาสที่จะได้รายได้เพิ่มขึ้นจากการที่เงินบาทอ่อนค่า โดยลูกค้าธนาคารทหารไทยเป็นผู้นำเข้า 70% และผู้ส่งออก 30% โดยผู้นำเข้าส่วนใหญ่นำเข้าสินค้าเพื่อการบริโภคในประเทศมากกว่านำเข้าเพื่อส่งออก
ทั้งนี้ ภาพรวมสถานการณ์ลูกค้าธุรกิจเอสเอ็มอีในปีนี้ค่อนข้างเหนื่อย จากภาวะเศรษฐกิจที่ฟื้นตัวช้าทั้งภายในและภายนอกประเทศ ซึ่งธนาคารมีมาตรการช่วยพยุงลูกค้าอย่างต่อเนื่อง แต่มีแนวโน้มจะดีขึ้นในช่วงครึ่งปีหลังจากการลงทุนภาครัฐที่เริ่มเห็นเป็นรูปธรรม โดยจะมีการประมูลงานด้วยระบบอีบิดดิ้ง
อย่างไรก็ตาม ประเทศไทยมีผู้ประกอบการรับเหมาก่อสร้างด้านสาธารณูปโภคและไอทีประมาณ 1.2 แสนราย โดย 90% เป็นเอสเอ็มอี ในจำนวนนี้รับงานจากภาครัฐ 30-40% โดยธนาคารทหารไทยมีลูกค้ากลุ่มนี้ราว 2,000 คน ที่ต้องเตรียมตัวรองรับการประมูลงานแบบอีบิดดิ้ง 
นายเบญจรงค์ สุวรรณคีรีผู้อำนวยการอาวุโส ศูนย์วิเคราะห์เศรษฐกิจ ธนาคารทหารไทย กล่าวว่า แม้จีดีพีไตรมาส 2 จะโต 2.8% ตามที่คาดไว้ แต่ธนาคารเตรียมปรับลดจีดีพีปีนี้ลงจากเดิม 3% เพราะภาคการส่งออกมีแนวโน้มติดลบมากกว่า 1.7% ที่เคยคาดไว้เดิม จึงเป็นตัวฉุดจีดีพีทั้งปีลง